Pracovný dokument útvarov Komisie - Sprievodný dokument Oznámenie Komisie Rade Oznámenie o úprave pokynov na rokovanie o dohodách o hospodárskom partnerstve s krajinami a regiónmi AKT {KOM(2006) 673 v konečnom znení } {SEK(2006) 1427} - Predbežné náznaky vplyvu /* SEK/2006/1635 */





[pic] | KOMISIA EURÓPSKYCH SPOLOČENSTIEV | Brusel, 28.11.2006 SEK(2006) 1635 PRACOVNÝ DOKUMENT ÚTVAROV KOMISIE Sprievodný dokument OZNÁMENIE KOMISIE RADE Oznámenie o úprave pokynov na rokovanie o dohodách o hospodárskom partnerstve s krajinami a regiónmi AKT {KOM(2006) 673 v konečnom znení } {SEK(2006) 1427} PREDBEŽNÉ NÁZNAKY VPLYVU ZHRNUTIE Komisia navrhuje privítať rámec SADC EPA predložený 7. marca 2006, ktorý predpokladá najmä zahrnutie Južnej Afriky do ES-SADC EPA. Toto zahrnutie by si vyžadovalo úpravu pokynov na rokovanie o EPA. Logicky z toho vyplýva vyňatie ustanovení o obchode z TDCA a ich nahradenie ustanoveniami o obchode EPA v deň nadobudnutia platnosti tejto novej dohody. Toto zahrnutie by však bolo spojené s určitými „podmienkami“ týkajúcimi sa stanovenia ponúk ciel, rozsahu budúcej dohody a situácie Mozambiku, Angoly a Tanzánie (MAT), ktoré sa líšia od rámca SADC. Rokovania o EPA so skupinou SADC prebiehajú veľmi pomaly predovšetkým vzhľadom na nedostatočnú súdržnosť skupiny krajín SADC (niektoré krajiny sú zmluvnou stranou v iných, a niekedy navzájom konfliktných, obchodných dohodách) a opatrnú úlohu Južnej Afriky v procese EPA s cieľom predísť divergencii procesu regionálnej integrácie a jej vlastnej agendy. Návrh SADC sa víta, keďže objasňuje úlohu Južnej Afriky v rámci rokovaní. Pokiaľ ide o prístup na trh, malo by sa poznamenať, že rokovania by vychádzali z existujúcich ustanovení TDCA a dohody z Cotonou. Vzhľadom na konkurencieschopnosť Južnej Afriky je nevyhnutné udeliť Južnej Afrike a iným členom EPA odlišný obchodný režim prístupu na trh EÚ. Z tohto dôvodu sa rozšírenie bezcolného a bezkvótového prístupu na Južnú Afriku v blízkej budúcnosti nepredpokladá. Akékoľvek ďalšie colné koncesie pre Botswanu, Lesotho, Namíbiu a Svazijsko (BLNS) a MAT by boli výsledkom rokovaní o EPA a záviseli by od úsilia týchto krajín pri integrácii pravidiel. Návrh SADC takisto vyvoláva otázku akú pozíciu mienia zaujať krajiny MAT v ďalšej fáze rokovaní. Ich žiadosť o „zmluvne ošetrený režim EBA“ by predstavovala právne problémy z hľadiska pravidiel WTO, keďže by nespĺňala požiadavky článku XXIV GATT (absencia reciprocity) ani splnomocňujúcej doložky, a došlo by ku diskriminácii voči ostatným príjemcom pomoci v rámci iniciatívy EBA. Ak by sa krajiny MAT nechceli pridať k EPA, boli by naďalej oprávnené na colný prístup založený na GSP (EBA). V každom prípade bez ohľadu na konečnú podobu EPA by budúca dohoda zostala otvorená krajinám AKT v regióne, ktoré by sa k nej chceli pridať neskôr. Na záver, v reakcii ES na SADC by malo byť jasne uvedené, že vylúčenie všetkých zmienok o regulačných záväzkoch na strane dodávky ( napr. služby, investície, verejné obstarávanie, podpora obchodovania, PDV, životné prostredie, práca a hospodárska súťaž ) nie je prijateľné. Tieto otázky sú základom balíčka trvalej udržateľnosti EPA. Ak by sa región nakoniec rozhodol nevyvíjať úsilie v týchto oblastiach, pre ES by bolo veľme ťažké zlepšiť prístup SADC na svoj trh. Na záver by sa malo zdôrazniť, že zahrnutie Južnej Afriky do procesu SADC EPA je takisto v súlade s nedávnym oznámením o strategickom partnerstve medzi EÚ a Južnou Afrikou.